En 48-årig gymnasielærer har begået selvmord, efter han onsdag blev kendt skyldig i drabet på en 24-årig kvinde i Odense 23. juni 2015.

Den 48-årige gymnasielærer fra Odense, der onsdag blev kendt skyldig i drabet på 24-årige Mette Marie Tang i en baggård i Odense 23. juni 2015, har begået selvmord, mens han var i psykiatrien i Regions Syddanmarks varetægt.

Manden blev onsdag i Retten i Odense dømt til anbringelse på en lukket psykiatrisk afdeling på ubestemt tid for at have dræbt Mette Marie Tang.

- Jeg kan bekræfte, at han er afgået ved døden, mens han har været i vores varetægt, Anders Meinert, lægefaglig direktør for Psykiatrien i Region Syddanmark, over for TV 2.

Politiet bekræfter selvmord

Han ønsker ikke yderligere at kommentere, hvordan en psykisk syg patient i psykiatriens varetægt har kunnet begå selvmord.

- Vi undersøger selvfølgelig de nærmere omstændigheder, ligesom vi gør med alle andre, der er indlagt hos os, siger han og fortæller, at manden har været patient i psykiatrisygehuset i flere år.

Lars Tvede, der er vagtchef ved Fyns Politi, fortæller, at politiet modtog anmeldelsen om selvmordet onsdag aften.

- Selvom han har været i psykiatriens varetægt behandler vi sagen som alle andre selvmord.

Kendte ikke hinanden

Drabet på den unge kvinde fandt sted 23. juni sidste år, da hun pludselig blev overfaldet og stukket til døde i en baggård til de ejendomme, hvor både den dømte og kvinden boede.

De to kendte imidlertid slet ikke hinanden, men den psykisk syge gymnasielærer var i gerningsøjeblikket af en anden opfattelse.

- Jeg forbandt kvinden med min chef, og at de var i ledtog med hinanden, men det var de ikke. Det mener jeg ikke længere. Hun var fuldstændig uskyldig, forklarede den 48-årige ifølge fyens.dk inden domsafsigelsen.

Den vildfarelse understøttes af en mentalundersøgelse, som ligeledes blev præsenteret i retten. Heri fastslår lægerne, at manden var sindssyg i tiden op til drabet.

Som det sker i alle straffesager, fik gymnasielæreren det sidste ord, inden sagen optages til dom.

- Jeg vil gerne undskylde og beklage den sorg, jeg har forvoldt, sagde han ifølge fyens.dk